arnastofnun/IGC-2024 huggingface dataset:
Engidalur

Frá Stóru-Völlum í Bárðardal að Helluvaði í Mývatnssveit.

Sennilega er betra að fara suður í Víðiker og þaðan norðaustur að Stóraási og fara vestan undir honum gamla slóð norður að Jafnafelli. Mestur hluti leiðarinnar um Engidal er fær öllum bílum. Hestamenn fara því oftar sunnar, um Svartárkot og Suðurárbotna, eða norðar, um Arndísarstaði og Akureyrarveg eða um Fosshól og gamla Fljótsheiðarveginn. Fari menn syðri leiðina er áður farið um Hellugnúpsskarð til Stóru-Valla. Fari menn nyrðri leiðina er farið úr skarðinu til norðurs að brúnni á Skjálfandafljóti hjá Fosshóli.

Þetta er ein af mörgum reiðleiðum um heiðar Suður-Þingeyjarsýslu, hluti af tengingu sýslunnar um Sörlastaði yfir í Eyjafjörð. Gildi leiðarinnar hefur þó minnkað eftir að vegurinn um Engidal var malarborinn.

Förum frá Stóru-Völlum beint yfir brúna á Skjálfandafljóti og síðan suður með þjóðvegi 843 langleiðina í Viðiker. Beygjum til norðurs eftir vegi um Engidal í 400 metra hæð. Það var áður fínn reiðvegur, en hefur nú verið malarborinn. Reiðslóð hefur ekki enn myndazt utan vegar. Þegar kemur að Jafnafelli, beygir vegurinn til vesturs, en við förum beint áfram upp fellið. Áfram förum við niður af því að norðanverðu, um hlað á eyðibýlinu Hörgsdal og síðan þvert norður á Akureyrarveg, sem er reiðleið frá Mývatni til Akureyrar. Beygjum í austur eftir þeirri leið og förum hana alla leið á þjóðveg til Stangar í Mývatnssveit. Förum með þeim þjóðvegi til norðurs að þjóðvegi 1 tveimur kílómetrum vestan við Helluvað í Mývatnssveit.

37,8 km

Þingeyjarsýslur

Skálar:

Kiðagil: N65 30.117 W17 27.375.

Nálægir ferlar: Hellugnúpsskarð, Svartárkot, Gullvegurinn, Sandvatn, Mývatnsheiði.

Nálægar leiðir: Hörgsdalur, Kleifarsund, Sandfell, Heiðarsel, Gautlönd.

Skrásetjari: Sæmundur Eiríksson

Heimild: Jónas Kristjánsson og Sæmundur Eiríksson
Endalausidalur

Frá Meðalfelli í Hornafirði að Efra-Firði í Lóni.

Endalausidalur er sérstætt nafn á mjög þröngum og mjög löngum þverdal milli Hornafjarðar og Lóns. Hliðardalur Endalausadals heitir Loklausidalur. Mikið má sjá af líparíti í dalnum og utan til í honum förum við yfir stærsta djúpbergshleif landsins úr eins konar graníti, ljósgráu og sums staðar rauðleitu. Milli Endalausadals og Slufrudals er Bleikitindur, stærsti graníthleifur á Íslandi.

Byrjum á þjóðvegi 1 í Hornafirði, við afleggjarann að Meðalfelli. Förum heimreiðina og síðan frá bænum eftir jeppaslóð upp í Laxárdal, sem gengur þar til norðurs. Austan dalsins er Bergárdalsheiði. Þegar henni sleppir, gengur dalverpi til austurs, milli Bergárdalsheiðar að sunnanverðu og Árnanesmúla að norðanverðu. Við förum yfir Laxá og inn þennan dal. Förum framhjá Loklausadal, sem kemur úr norðri, og förum suðaustur eftir Endalausadal, þar sem við náum fljótlega 340 metra hæð. Síðan hallar undan fæti. Við mynni dalsins komum við að Efra-Firði upp frá Papafirði í Lóni.

15,0 km

Austfirðir, Skaftafellssýslur

Nálægar leiðir: Skógey, Vítisbrekkur, Hornsskriður.

Skrásetjari: Jónas Kristjánsson

Heimild: Árbækur Ferðafélagsins
Enn lýgur Loddarinn

SDG laug í Kastljósinu í gærkvöldi, að Evrópusambandið vildi ekki hafa hlé á viðræðunum. Hann hefur engin gögn sér til stuðnings. Fullyrðir þetta bara út í loftið eins og allt annað, sem hann hefur sagt hingað til. Önnur lönd hafa sett viðræður við sambandið á ís um langan tíma og síðan tekið þær upp aftur. Við skulum hafa það á hreinu, að hlé á þessum viðræðum var í boði af hálfu Evrópusambandsins. Vilji Loddarinn halda öðru fram, verður hann að leggja fram gögn um það eða fá sambandið til þess. Það getur hann alls ekki. Þetta er bara þessi stjórnlausa lygi, sem hann gengur fyrir frá degi til dags.
Elliði

Frá Ytri-Einirlæk í Austurdal um Elliða til Austurdals við Hvítármúla.

Leiðin er á korti herforingjaráðsins. Hún virðist ekki hafa annan tilgang en að tengja byggðina vestan Austari-Jökulsár í Skagafirði við leiðina um Nýjabæjarfjall til Eyjafjarðar. Þá virðist hafa verið dráttur á Jökulsá eða annar búnaður við Hvítármúla til að komast þar yfir ána. Þrautavað var hins vegar við Ábæ. Ekki verður lengur komizt yfir ána hjá Hvítármúla, svo að leiðin hefur tapað notagildi. Síðan brú kom á Jökulsá norðaustan Ábæjarkirkju hefur umferð yfir ána verið þar.

Austdælingar bjuggu til vetrarbrýr á Jökulsá. Vaður úr hrosshári var strengdur þvert yfir ár neðan til á hyljum, þannig að hann rétt snerti vatnsborðið, Krapaburður staðnæmdist við strenginn, fraus saman og varð að manngengum ís.

Förum frá Ytri-Einirlæk suðvestur yfir Austari-Jökulsá og suðvestur upp Elliðatagl. Síðan suðaustur eftir brún Elliða og yfir drög Hrafnsurðargils. Norðaustur og niður fjallið að Austari-Jökulsá við Hvítármúla. Milli endapunktanna, sem hér er lýst, má líka fara eftir Austurdal, vestan við Austari-Jökulsá.

23,9 km

Skagafjörður

Ekki fyrir hesta

Ekki fyrir göngufólk

Nálægar leiðir: Nýjabæjarfjall.

Skrásetjari: Jónas Kristjánsson

Heimild: Herforingjaráðskort
Elliðavatn

Frá Fákshverfinu hringleið um Elliðavatn.

Talið er, að Kjalarnesþing hafi verið háð í Þingnesi, sem er nú orðin eyja í Elliðavatni. Þetta var löngum ein þekktasta jörð Reykjavíkur og höfðingjasetur um skeið. Þar ólst upp Einar Benediktsson skáld. Bæjarstæðið er glæsilegt, en umhverfi breyttist mjög, þegar vatnið var stíflað vegna Elliðaárvirkjunar. Þar sem vatnið er núna, voru áður hinar frægu Elliðavatnsengjar. Reiðleiðin umhverfis vatnið er að hluta um byggð í Kópavogi.

Förum frá Faxabóli suðaustur undir brú á Breiðholtsbraut og síðan suður yfir Bugðu og austur að bílvegi til Heiðmerkur. Fylgjum þeim vegi yfir brú á Elliðavatni. Förum síðan eftir reiðvegi meðfram vatninu austanverðu og sunnanverðu að sumarhúsahverfi í Fífuhvammi. Förum eftir reiðvegamerkingum um Vatnsendahverfið að norðvesturhorni Elliðavatns. Þar förum við undir Breiðholtsbrautarbrúna yfir Elliðaár og fylgjum reiðslóð að hesthúsahverfi Fáks í Faxabóli.

9,6 km

Reykjavík-Reykjanes

Nálægir ferlar: Elliðaárdalur, Rauðavatnshringur, Rauðhólahringur, Jórukleif.

Nálægar leiðir: Mosfellssveit, Kóngsvegur, Dyravegur.

Skrásetjari: Jónas Kristjánsson

Heimild: Jónas Kristjánsson
Elliðaárdalur

Frá Efra-Fáki í Faxabóli um Elliðaár að Neðra-Fáki í Blesugróf.

Þetta er ný reiðleið, að mestu sunnan árinnar. Ágætis reiðvegur í hlýlegu umhverfi. Göngubraut er samhliða reiðslóðinni. Mikilvægt er, að þessi reiðleið verði varðveitt, því að ekki er reiðfært annars staðar í borginni.

Þjóðleiðin úr bænum lá áður norðan árinnar. Hún lá niður Bústaðaveginn að suðurenda hesthúsanna á horni Bústaðavegar og Reykjanesbrautar. Þaðan var farið yfir syðri kvísl árinnar á Ártúnsvaði við Búrfoss rétt sunnan undirganganna. Áfram var haldið í beina stefnu um árhólmana og yfir nyrðri kvíslina vestan við rafstöðina undir brekkurótum Ártúns, síðan um Reiðskarð upp í Árbæ. Örn H. Bjarnason kallar þetta Via Appia Reykjavíkur. Þyrfti að gera leiðinni betri sóma, endurgera hana fyrir reiðmenn og gangandi fólk. Nú er komið veitingahús í Árbæ, en áður var slík aðstaða í Ártúni. Við Árbæ greindust síðan leiðir suður og vestur á land. Nú greinast þær reiðleiðir við Rauðavatn. Flúðirnar ofan við brúna á Vatnsveituvegi eru hressandi ásýndum. Neðan við Höfðabakkabrú tekur við skógurinn handan árinnar og í árhólmunum. Elliðaár og dalurinn heita eftir Elliða, skipi Ketilbjörns gamla landnámsmanns. Í gamla daga lá leiðin áfram vestur Bústaðaveg.

Förum frá Faxabóli greinilega merkta slóð eftir aflögðum bílvegi niður með Elliðaám, svonefndum Vatnsveituvegi. Fyrst norðaustan árinnar, síðan yfir brú og áfram suðvestan árinnar. Förum um undirgöng undir Höfðabakka og síðan niður brekkur í Blesugróf og áfram norður með Reykjanesbraut að undirgöngum við hesthús Neðra-Fáks. Förum um undirgöngin og upp í gerði við hesthúsin.

3,9 km

Reykjavík-Reykjanes

Nálægir ferlar: Reykjavík, Rauðhólahringur, Rauðavatnshringur, Jórukleif.

Nálægar leiðir: Elliðavatn, Kóngsvegur, Mosfellssveit, Dyravegur.

Skrásetjari: Jónas Kristjánsson

Heimild: Jónas Kristjánsson
Eldvatn

Frá Hnausum við þjóðveg 204 meðfram Eldvatni að þjóðvegi 1 hjá Botnum.

Hjá eyðibýlinu Feðgum var fyrrum vað á Eldvatni.

Förum frá Hnausum norður að Eldvatni og síðan slóð til vesturs með ánni um eyðibýlið Feðga og svo norður með henni að Botnum. Þaðan er stutt norðvestur á þjóðveg 1.

20,6 km

Skaftafellssýslur

Nálægar leiðir: Kúðafljót.

Skrásetjari: Jónas Kristjánsson

Heimild: Jónas Kristjánsson
Eiríksstaðavegur

Frá Eiríksstöðum í Jökuldal um Eiríksstaðaveg til Bessastaða í Fljótsdal.

Þekkt leið úr Hrafnkels sögu Freysgoða. Fyrrum var kláfur yfir Jökulsá á Dal við annan hvern bæ. Nú fara þeir, sem koma þessa leið, yfir ána á brú hjá Brú.

Byrjum handan fljótsins andspænis Eríksstöðum í Jökuldal. Þangað er stutt leið frá Brú, þar sem margar leiðir koma saman. Förum austur á fjallið að Sauðá og síðan suðaustur með ánni að Eyvindará. Þar beygir slóðin til austurs og liggur fyrir sunnan Vegakvísl ytri. Við förum áfram austur og yfir Sanskeiðiskíl að Vegufs. Við förum suðaustur að Sauðabanalækjum við þjóðveg 910 ofan við Bessastaði.

22,5 km

Austfirðir

Nálægar leiðir: Vegkvíslar, Eyvindará, Fljótsdalsheiði, Þrívörðuháls, Aðalbólsleið, Buskutjörn, Búðarháls.

Skrásetjari: Jónas Kristjánsson

Heimild: Útivistarkort
Einiberjahóll

Frá Júnkaragerði á Reykjanesskaga um Einiberjahól til Grindavíkur.

Í Júnkaragerði bjó Galdra-Jón, sem var mikill aflamaður til lands og sjávar.

Förum frá Júnkaragerði sunnan Hafna, þar sem við beygjum suðaustur á heiðina yfir Presthól, sunnan við Haug og um Einiberjahól. Niður á veg í Arfdalavík. Þaðan er stutt að fara með vegi austur til Grindavíkur.

13,9 km

Reykjavík-Reykjanes

Nálægar leiðir: Skjótastaðir, Sýrfell, Stapafell, Skipsstígur, Skógfell, Sandakravegur, Vatnsleysuheiði.

Skrásetjari: Kortavefur LH

Heimild: Kortavefur LH
Einbúi

Frá Haugsvatnsleið um Einbúa að Haugsleið á Haugsöræfum.

Byrjum í Heljardal vestan Stakfells. Förum suður af Heljardalsleið úr Þistilfirði. förum um Lindir í skarðið vestan við Einbúa í 600 metra hæð. Úr skarðinu beygjum við til suðvesturs að suðurhorni Haugsvatns, þar sem við mætum Heljardalsleið og Haugsleið, sem liggur úr Vopnafirði vestur að Grímsstöðum á Fjöllum.

12,6 km

Þingeyjarsýslur, Austfirðir

Nálægar leiðir: Heljardalur, Haugsleið.

Skrásetjari: Jónas Kristjánsson

Heimild: Útivistarkort
Efrafjall

Frá Máná í Fljótum í Skagafirði um Efrafjall til Siglufjarðar.

Förum frá Máná suður Mánárdal og beint áfram upp á Efrafjall og vestan við Illvirðahnjúk í 540 metra hæð. Áfram suður á fjallsbrún og þar til austurs niður í Skarðsdal. Þaðan norður til Siglufjarðar.

8,4 km

Skagafjörður, Eyjafjörður

Nálægar leiðir: Dalaleið, Siglufjarðarskarð, Sandskarð, Hólsskarð, Fiskihryggur, Hestskarð eystra.

Skrásetjari: Jónas Kristjánsson

Heimild: Herforingjaráðskort
Dyrfjöll

Hringleið frá Lobbuhrauni um Hvolsmæli, Dimmadal og Jökuldal.

Hrikalegt og fallegt landslag undir Dyrfjöllum. Þau eru hæstu fjöll við Borgarfjörð. Hæsti tindur þeirra er 1136 metrar. Þau bera nafn af Dyrum, klettaskarði, sem er í fjallgarðinum miðjum. Dyrnar eru í 856 m hæð og erfitt að fara þar um nema fyrir vana fjallgöngumenn. Dyrfjöll eru oft kölluð Útverðir Austurlands í norðri. Jóhannes Sveinsson, Kjarval, notaði þau oft sem fyrirmynd, enda var hann uppalinn á Borgarfirði. Finna má í þjóðsögum sagnir um álfakóng, Grýlu og jólasveinanna í Dyrfjöllum. Neðri hluti þeirra mynda háa móbergshamra, sem mynduðust í öskjuvatni. Efstu hraunlögin eru svo úr basalti. Beggja vegna Dyra eru framhlaup frá jökulskeiðum. Stórurð, Urðardalur og Dyrfjalladalur bera vott um þennan framburð. Lobbuhraun í Borgarfirði eru sams konar framburður.

Byrjum í Lobbuhrauni við þjóðveg 946 í Borgarfirði eystra. Förum fyrir sunnan Jökulsá vestur á fjallið og upp á Hvolsmæli í 440 metra hæð. Þaðan förum við suðvestur í Dimmadal. Síðan sveigjum við norður með Dyrfjöllum í Jökuldal. Þaðan suðaustur undir Dyrfjallatindi og Jökulsárufs og síðan austur dalinn og inn á upphaflegu slóðina norðaustan Hvolsmælis. Fylgjum henni til baka að Lobbuhrauni.

13,8 km

Austfirðir

Nálægar leiðir: Loðmundarfjörður, Kjólsvík.

Skrásetjari: Jónas Kristjánsson

Heimild: Útivistarkort
Dyravegur

Gamla leiðin milli Reykjavíkur og Nesjavalla. Frá Elliðakoti.

Leiðin hefur verið malbikuð í Dyrfjöllum. Hestamenn hafa því fært sig norðar og fara nú yfirleitt um Jórukleif á leið sinni til Nesjavalla. Krókurinn er betri en malbikið.

Þessi leið milli móbergshnjúka Dyrfjalla er í senn fögur og sagnfræðilega mikilvæg, með meiriháttar þjóðvegum landsins á fyrri öldum, þegar ferja var á Sogi við Dráttarhlíð. Förum frá Elliðakoti eftir slóð til austurs um Stangarhól og sunnan við Lyklafell. Áfram förum við austur um Vallöldu og Norðurvelli að Hengli. Þar sveigir slóðin til norðurs með fjöllunum, fyrst um Engidal og síðan um Þjófahlaup. Einnig er hægt að taka krók um Marardal nær fjallinu. Þegar við nálgumst Nesjavallaleið förum við upp brekkur og á bílveginn um Dyrfjöll. Fylgjum honum það, sem eftir er leiðarinnar. Fyrst sunnan við Sköflung, síðan um Dyr og í miklum sveigjum og dýfum út úr fjallgarðinum ofan við Nesjavelli í Grafningi, þar sem er gisting og hestahagi.

5,1 km

Reykjavík-Reykjanes, Árnessýsla

Nálægir ferlar: Jórukleif, Elliðaárdalur, Rauðavatnshringur, Rauðhólahringur.

Nálægar leiðir: Kóngsvegur, Mosfellssveit, Elliðavatn, Þrengsli, Ólafsskarð, Dráttarhlíð, Hagavík, Ölfusvatnsá, Marardalur.

Skrásetjari: Jónas Kristjánsson

Heimild: Herforingjaráðskort
Dynjandisskarð

Frá Unaðsdal á Snæfjallaströnd að Dynjanda í Leirufirði.

Aðalleiðin milli þessara svæða. Vörðurnar eru að mestu hrundar, en gamlir símastaurar vísa veginn. Leiðin er óskýr og slitrótt. Um nyrsta hluta leiðarinnar er rudd slóð.

Förum frá Unaðsdal norðaustur Unaðsdal og bratt upp í Álfsskarð. Síðan norður um hjalla að Þriðjungabrekkum. Ofan þeirra er komið á Dalsheiði. Þar förum við um Langholt norður í Dynjandisskarð í 580 metra hæð. Förum bratt niður úr skarðinu og um Gunnuhjalla milli Tröllafells að vestan og Hádegisfjalls að austan. Niðri í Dynjandisdal förum við norður hlíðina og komum við sjó að bænum Dynjanda í Leirufirði.

14,3 km

Vestfirðir

Ekki fyrir hesta

Erfitt fyrir göngufólk

Skálar:

Flæðareyri: N66 14.408 W22 36.056.

Nálægar leiðir: Öldugilsheiði, Kaldalón, Vébjarnarnúpur, Höfðaströnd, Hrafnfjörður, Leirufjall, Rjúkandisdalur.

Skrásetjari: Jónas Kristjánsson

Heimild: Herforingjaráðskort
Dynjandisheiði

Frá Dynjandisvogi í Arnarfirði til Geirþjófsfjarðar í Suðurfjörðum.

Af þessari leið má fara um Hornatær og á Glámuheiði. Einnig út fjallið og að Kirkjubóli í Mosdal. Að norðanverðu er heiðin svo brött, að tæpast verður komizt með klyfjaðan hest.

Förum Dynjandisvogi sunnanverðum upp á Dynjandisheiði, að vegi 60. Þar er lélegur fjallaskáli. Beygjum þar suðsuðvestur að Trölladal inn af botni Geirþjófsfjarðar. Förum suðvestur í fjarðarbotn.

7,0 km

Vestfirðir

Erfitt fyrir hesta

Mjög bratt

Skálar:

Dynjandisheiði: N65 42.546 W23 12.323.

Nálægar leiðir: Afréttardalur, Kirkjubólsheiði, Geirþjófsfjörður, Tóbakslaut.

Skrásetjari: Jónas Kristjánsson

Heimild: Herforingjaráðskort
Dyngjur

Frá Frostastaðavatni meðfram Dyngjum til Valagjár.

Leiðin er að mestu í sandi undir hlíðum stórbrotinna fjalla. Bakhliðin á Löðmundi einkennir landslagið. Valagjá er risavaxin gossprunga norðaustur-suðvestur, sem skerst inn í Valahnúk. Þarna eru úfið hraun og skarpir litir. Engin veiði er í Frostastaðavatni, en þjóðsagan segir, að þar hafi verið byggð og mannfólkið dáið af öfuguggaáti.

Byrjum við þjóðveg F208 við norðvesturenda Frostastaðavatns. Förum með þjóðvegi F208 til norðurs. Þegar við komum norður fyrir Löðmundar-fjallgarðinn förum við vestur með fjallgarðinum, sem þarna heitir Dyngjur. Förum sunnan við Litla-Melfell og síðan áfram til vesturs að Valagjá suðvestan Valafells.

29,5 km

Rangárvallsýsla

Jeppafært

Nálægir ferlar: Landmannaleið, Fjallabak nyrðra, Sauðleysur.

Nálægar leiðir: Valafell, Sigalda, Bjallavað.

Skrásetjari: Jónas Kristjánsson

Heimild: Jónas Kristjánsson
Dyngjufjalladalur

Frá Suðurárbotnum um Dyngjufjalladal að Dreka við Öskju.

Förum frá Suðurárbotnum. Þar förum við þvert yfir Biskupaleið um Ódáðahraun. Frá fjallaskálanum Botna förum við suðaustur eftir jeppavegi yfir Ódáðahraun og austan við Fjallöldu förum við inn í Dyngjufjalladal. Förum suður allan dalinn meðfram Dyngjufjöllum að vestanverðu. Síðan vestan við Kattbeking og sunnan við hann komum við á fjallveg F910 um Ódáðahraun. Förum áfram suðaustur að vegamótum, þar sem Gæsavatnaleið liggur úr suðri. Við höldum áfram austsuðaustur að Flæðum Jökulsár á Fjöllum. Þaðan förum við norðaustur og milli Dyngjuvatns að vestan og Vaðöldu að austan. Þegar við komum að Vaðöldu, beygir leiðin norður að Dyngjufjöllum. Við förum norður með austurhlið þeirra að skálanum Dreka við leiðina inn í Öskju.

43,0 km s

Þingeyjarsýslur

Skálar:

Stóra-Flesja: N65 18.407 W17 08.804.

Botni: N65 16.164 W17 04.061.

Dyngjufell: N65 07.495 W16 55.280.

Dreki: N65 02.493 W16 35.710.

Jeppafært

Nálægir ferlar: Suðurá, Svartárkot, Krákárbotnar, Öskjuleið.

Nálægar leiðir: Biskupaleið, Suðurárhraun, Ódáðahraun, Gæsavötn.

Skrásetjari: Jónas Kristjánsson

Heimild: Útivistarkort
Dufansdalur

Frá Norðurbotni í Tálknafirði um Gýgjarskarð að Dufansdal í Fossfirði.

Byrjum við þjóðveg 63 hjá Norðurbotni í Tálknafirði. Förum austur og upp Norðurfjall norðan dalsins og síðan áfram austur í Gýgjarskarð. Þar skiptast leiðir. Önnur liggur austur í Þernudal, en hin vestri liggur norður í Dalbrekkur og síðan austur og niður með Dufansdalsá í Dufansdal að þjóðvegi 63 í Fossfirði.

10,9 km

Vestfirðir

Nálægar leiðir: Miðvörðuheiði, Botnaheiði, Gýgjarskarð.

Skrásetjari: Jónas Kristjánsson

Heimild: Jóhann Svavarsson
Dráttarhlíð

Frá Nesjavöllum í Grafningi um Dráttarhlíð að fjallaskálanum Kringlu á Lyngdalsheiði.

Við Sogið var áður ferjustaður, fyrst þar sem það rennur úr Þingvallavatni og svo þar sem það rennur í Úlfljótsvatn. Vegna óhapps á efri staðnum var ferjan færð niður að Úlfljótsvatni, þar sem Sogið rennur í það. Þar voru lengi geymslur Skálholtsstaðar fyrir varning, sem skipað var upp í Maríuhöfn við Háls í Kjós. Nú er farið þar á brú yfir Sogið. Skálholtsmannavegur lá síðan frá Úlfljótsvatni fyrir norðan Búrfell og sunnan Hrólfshóla og svo fyrir norðan bæinn Björk um Lyngdal og mætti Biskupagötum við Stangarlæk. Biskupagötur lágu frá Skálholti til Þingvalla.

Förum frá Nesjavöllum með þjóðvegi 360 vestur í Hagavík og áfram að Villingavatni. Þar förum við frá bílveginum um hlið og síðan strax til vinstri á reiðleiðina um Dráttarhlíð. Förum norðan í Kvöldbrekkum, upp á Grenás og síðan eftir honum. Svo á bílveginn fyrir ofan stöðvarhús Steingrímsstöðvar og niður á brúna yfir Sogið. Áfram förum við svo spottakorn norður meðfram Þingvallavegi 36. Þegar við nálgumst Þingvallavatn, blasa við tvö hlið á hægri hönd. Við förum um hliðið til vinstri og komum þá á leiðina um Selvelli og Drift að fjallaskálanum Kringlu í Kringlumýri.

24,5 km

Árnessýsla

Skálar:

Kringlumýri: N64 11.080 W20 55.714.

Nálægir ferlar: Jórukleif.

Nálægar leiðir: Dyravegur, Hagavík, Ölfusvatnsá, Seldalur, Ölkelduháls, Búrfellsgötur, Lyngdalsheiði, Biskupavegur, Eskidalsvað.

Skrásetjari: Jónas Kristjánsson

Heimild: Útivistarkort
Draugagrund

Frá fjallaskálanum á Hólasandi um Draugagrund að Námafjalli við Mývatn.

Leiðin varð til við rannsóknir á jarðhita í Gjástykki. Hún liggur norður og austur fyrir Gæsafjöll og síðan suður að Kröflu. Gígaröð Leirhnjúks gaus í Mývatnseldum 1725-1729. Álma úr hrauninu rann út í Mývatn vestan Reykjahlíðar. Hraunið hlífði gömlu kirkjunni, sem sést enn í hraunjaðrinum.

Byrjum við sæluhúsið við þjóðveg 87 á Hólasandi. Rétt norðan skálans er jeppaslóð til norðausturs. Við fylgjum þeirri slóð norðaustur um Hraunsöldu í Randir. Síðan jeppaleið til austurs norður fyrir Gæsafjöll um Draugagrund og áfram austur að slóð, sem liggur til suðurs um Gjástykki. Við förum suður þá slóð um Sandmúla og Víti að Kröflustöð og þaðan með veginum áfram suður að þjóðvegi 1 hjá Hverarönd við Námaskarð.

31,5 km

Þingeyjarsýslur

Skálar:

Hólasandur: N65 44.167 W17 06.397.

Jeppafært

Nálægir ferlar: Þeistareykir, Péturskirkja.

Nálægar leiðir: Randir, Hrútafjöll.

Skrásetjari: Jónas Kristjánsson

Heimild: Útivistarkort
Drangaskarð

Frá Neskaupstað í Norðfirði um Drangaskarð til botns Mjóafjarðar.

Símalína er um skarðið.

Neðan við skarðið er Rósubotn, þar sem Rósa í Nesi breiddi lak á drang til að gera Ásláki á Krossi boð um ástarfund. Á svipuðum slóðum hrapaði hollenzk stúlka niður í Drangagil og lézt.

Förum frá Neseyri í Neskaupstað norður í Drangaskarð í 660 metra hæð við Skarðstind. Þaðan norður Ljósárdal að suðurströnd Mjóafjarðar. Með ströndinni til vesturs undir Lokatindi og Gilsártindi, Reykjasúlu og Mjóatindi, Hádegistindi og Miðdegistindi að Friðheimum í botni Mjóafjarðar.

20,3 km

Austfirðir

Ekki fyrir hesta

Nálægar leiðir: Fönn, Viðfjörður, Gagnheiði eystri, Miðstrandarskarð.

Skrásetjari: Jónas Kristjánsson

Heimild: Árbækur Ferðafélagsins
Drangar

Frá Karlsá á Ufsaströnd um Dranga að Burstarbrekku í Ólafsfirði.

Stutt leið, en erfið í Dröngum, samt mikið farin fyrrum. Dalvíkurmegin í skarðinu er sennilega of bratt fyrir hesta.

Förum frá Karlsá beint austur Karlsárdal sunnan við Hrafnabjargahnjúk og inn í dalbotn handan hnjúksins. Þaðan förum við beint norður á bratta fjallseggina í 800 metra hæð. Þar heita Drangar í skarðinu. Síðan förum við norður Burstarbrekkudal með Kerahnjúk austan við okkur og Hólkotshyrnu vestan við okkur. Komum niður að Burstarbrekku, förum svo með vegi norður fyrir Ólafsfjarðarvatn til Ólafsfjarðar.

14,5 km

Eyjafjörður

Ekki fyrir hesta

Mjög bratt

Nálægar leiðir: Sandskarð, Grímubrekkur, Múlakolla.

Skrásetjari: Jónas Kristjánsson

Heimild: Herforingjaráðskort
Drangajökull

Frá Skjaldfönn á Langadalsströnd um suðurbrún Drangajökuls að Meyjardal norðan Drangaskarða.

Þessa leið var oft farið með rekavið, dreginn á klökkum.

Förum frá Skjaldfönn austur Skjaldfannardal og upp úr botni dalsins til norðurs fyrir vestan Jökulgil og síðan til austurs eftir Langahrauni. Þá förum við yfir jökulröndina í suðurbrún Drangajökuls, fyrst í austur og síðan í norðaustur, í 720 metra hæð. Næst sveigjum við austur að Kringluvatni, förum vestan við það og til norðurs niður í Meyjardal. Förum hann austanverðan, ausan við Meyjarvatn til strandar við eyðibýlið Krákutún sunnan Meyjarmúla við Bjarnarfjörð á Ströndum.

31,1 km

Vestfirðir

Nálægar leiðir: Ófeigsfjarðarheiði, Hraundalsháls, Miðstrandir, Skjaldabjarnarvík, Þúfur.

Skrásetjari: Jónas Kristjánsson

Heimild: Herforingjaráðskort
Dragakofi

Frá Húsatungu í Selárdal í Vopnafirði að Dragakofa.

Förum frá Húsatungu vestnorðvestur á fjallið og síðan vestur fyrir Almenningsvötn. Norður með þeim að vestanverðu og síðan vestur að Dragakofa í 550 metra hæð.

11,0 km

Austfirðir

Skálar:

Dragakofi: N65 47.741 W15 14.615.

Nálægar leiðir: Selárdalur.

Skrásetjari: Jónas Kristjánsson

Heimild: Útivistarkort
Draflastaðafjall

Frá Draflastöðum í Fnjóskadal að Skuggabjargaskógi í Dalsmynni.

Mela- og Skuggabjargaskógur er meðal stærstu og mestu birkiskóga landsins. Þar er birkið síst lakara en í Hallormsstaðaskógi, Vaglaskógi og Bæjarstaðaskógi. Skógrækt ríkisins eignaðist jörðina Skuggabjörg og hluta jarðarinnar Mela árið 1948, en þær voru þá báðar komnar í eyði. Skógurinn var svo friðaður fyrir beit. Að sama skapi er langt liðið síðan skógurinn var nýttur og því hefur hann þróast sem náttúruskógur. Hægt er að ímynda sér að svona hafi landið litið út við landnám. Þetta er fyrst og fremst birkiskógur, lítið er um furu og greni. Í skóginum er mjög gott berjaland. Dráttarvélaslóð er um skóginn. Fnjóská liðast um fyrir neðan skóginn.

Förum frá Draflastöðum eftir jeppaslóð til norðurs milli Fnjóskár að austan og Draflastaðafjalls að vestan. Komum í Skuggabjargaskóg, þar sem Fnjóská sveigir til vesturs um Dalsmynni. Þar er slóð um skóginn að Laufási við Eyjafjörð.

5,1 km

Þingeyjarsýslukr

Jeppafært

Nálægir ferlar: Skuggabjörg, Fnjóskadalur, Gönguskarð.

Nálægar leiðir: Uxaskarð, Flateyjardalsheiði.

Skrásetjari: Jónas Kristjánsson

Heimild: Jónas Kristjánsson